เจนเนอราลี่ฯเอาจริง ได้ไฟเขียวซื้อกิจการ
เจนเนอราลี่ฯ เอาจริง บริษัทแม่ไฟเขียวลุยเทกโอเวอร์ได้ มั่นใจปีนี้เบี้ยโต 50%
23 เม.ย. 2558

เจนเนอราลี่ฯ เอาจริง บริษัทแม่ไฟเขียวลุยเทกโอเวอร์ได้ มั่นใจปีนี้เบี้ยโต 50%
นายบัณฑิต เจียมอนุกูลกิจ ประธานเจ้าหน้าที่บริหาร บริษัท เจนเนอราลี่ ประกันชีวิต (ไทยแลนด์) และ บริษัท เจนเนอราลี่ ประกันภัย (ไทยแลนด์) เปิดเผยว่า บริษัทแม่ที่อิตาลีมีนโยบายชัดเจนที่จะให้ความสำคัญในตลาดเอเชีย โดยเฉพาะประเทศที่มีการเติบโตสูงมาก อย่างจีน อินโดนีเซีย และไทย พร้อมให้การสนับสนุนในการเข้าไปซื้อกิจการบริษัทอื่นทั้งประกันชีวิตและประกันวินาศภัยเพื่อให้บริษัทในไทยมีการเติบโตเพิ่มขึ้น โดยล่าสุดบริษัทแม่ได้เข้าซื้อบริษัทประกันที่มาเลเซียอีกหนึ่งแห่ง
“ตอนนี้เราเปิดกว้างและบริษัทแม่ก็ให้การสนับสนุนเต็มที่ โดยไม่จำกัดว่าต้องมีขนาดธุรกิจเป็นเช่นไร เพียงแต่ขอให้บริษัทที่จะเข้าไปซื้อนั้น ต้องมีคุณค่าในเชิงธุรกิจระยะยาวก็พอ” นายบัณฑิต กล่าว
สำหรับการเป็นพันธมิตรกับธนาคารเกียรตินาคินเพื่อช่วยขายประกันชีวิตให้ยาวนานถึง 15 ปี ทำให้ยอดขายเติบโตมาก โดยเดือน ม.ค-ก.พ.ที่ผ่านมา เบี้ยเติบโตถึง 50.1% ขณะที่อุตสาหกรรมโตเพียง 2.6% เท่านั้น จึงมั่นใจว่าปีนี้เบี้ยประกันชีวิตของบริษัทจะเติบโตไม่ต่ำกว่า 50% จากปัจจุบันที่่มีฐานลูกค้า 3 แสนราย